[pic] | EUROOPA ÜHENDUSTE KOMISJON |

Brüssel 11.10.2007

KOM(2007) 590 lõplik

Ettepanek:

NÕUKOGUS KOKKU TULNUD LIIKMESRIIKIDE VALITSUSTE ESINDAJATE OTSUS,

millega muudetakse 30. mai 2005. aasta otsust 2005/446/EÜ, millega kehtestatakse tähtaeg 9. Euroopa Arengufondi (EAF) vahendite sidumiseks

(komisjoni esitatud)

SELETUSKIRI

Vastavalt nõukogus kokku tulnud liikmesriikide valitsuste esindajate sisekokkuleppe (ühenduse abi rahastamise ja haldamise kohta vastavalt 23. juunil 2000. aastal Cotonous (Beninis) allkirjastatud Aafrika, Kariibi mere ja Vaikse ookeani riikide ning Euroopa Ühenduse ja selle liikmesriikide vahelise partnerluslepingu finantsprotokollile ning finantsabi eraldamise kohta nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa)[1] (edaspidi „9. EAFi sisekokkulepe”) artikli 2 lõikele 4 määravad liikmesriigid enne 9. EAFi kehtivusaja möödumist kuupäeva, mille järel 9. EAFi vahendeid enam kohustustega ei seota.

Nõukogus kokku tulnud liikmesriikide valitsuste esindajad määrasid 30. mai 2005. aasta otsusega nr 2005/446/EÜ ja 9. EAFi vahendite sidumist ja väljamaksmist käsitleva hinnangu alusel kuupäevaks, mille järel 9. EAFi vahendeid enam kohustustega ei seota, 31. detsembri 2007 ning lisasid, et seda kuupäeva võib vajaduse korral muuta (aegumisklausel).[2]

Kuupäeva, mille järel 9. EAFi vahendeid enam kohustustega ei seota, võib nüüd kinnitada. Pidevalt muutuvaid asjaolusid silmas pidades soovitatakse siiski teha otsusesse kolm olulist muudatust, millega võimaldatakse teha üldreeglist täiendavaid erandeid; erandid olid seni lubatud vaid summa puhul, mis eraldatakse EIP hallatava investeerimisrahastu kui käibefondi rahastamiseks ja mida aegumisklausel ei mõjuta. Soovitatavad muudatused on järgmised:

- AKV-EÜ ministrite nõukogu järgis 9. EAFi eelsetest EAFidest rahastatud põllumajandussaadustest saadavate eksporditulude stabiliseerimise süsteemist (STABEX) eraldatavaid vahendeid käsitlevat õigusalast nõuannet ja nõustus aastateks 2008–2013 kavandatava mitmeaastase finantsraamistiku[3] vastuvõtmisel sellega, et aegumisklausel ei mõjuta STABEXi järelejäänud vahendeid ja summasid, mis on kohustustest vabastatud pärast 31. detsembrit 2007. Komisjoni 24. mai 2007. aasta otsuse K(2007) 2149 alusel kantakse kõnealused vahendid üle asjaomaste AKV riikide vastavate sihtprogrammide toetuseks.

- AKV-EÜ ministrite nõukogu võttis arvesse 10. EAFi jõustumise võimalikku viibimist ja nõustus aastateks 2008–2013 kavandatava mitmeaastase finantsraamistiku vastuvõtmisel ka sellega, et vahendeid võib kohustustega siduda kuni 10. EAFi jõustumiseni, ent üksnes „ELi haldusaparaadi töövõime tagamiseks ning tegevuskulude katmiseks, et toetada käimasolevaid projekte”.

- Aegumisklausel ei mõjuta tulu, mis laekub EAFi eraldiste intressist. Selle põhjuseks on asjaolu, et kõnealust tulu kasutatakse üksnes „9. EAFi vahendite rakendamisest tulenevate kulude katmiseks”, kui nõukogu ei ole kokku leppinud teisiti (9. EAFi sisekokkuleppe artikkel 9) või „EAFiga seotud toetuskulude katmiseks” (10. EAFi sisekokkuleppe artikkel 6)[4].

Kaks komisjoni ametnikku ja mitu Vaikse ookeani piirkonnas asuvate Prantsuse ülemeremaade ja –territooriumide (ÜMTd) ametnikku, kelle ülesanne oli aidata asjaomastes ÜMTdes kindlaks määrata 9. EAFi projekte ja programme, said surma 9. augustil 2007 toimunud lennuõnnetuses. Kõnealust õnnetust ja sellega seotud vääramatut jõudu silmas pidades on tehtud ettepanek lükata kuupäeva, mille möödumisel 9. EAFi vahendeid enam kohustustega ei seota, 30. juunile 2008 nende projektide ja programmide puhul, mida rahastatakse nendes Prantsuse ÜMTdes, mille suhtes kohaldatakse EÜ asutamislepingu neljandat osa (Uus-Kaledoonia ja Prantsuse Polüneesia).

Komisjon teeb valitsuste esindajatele ettepaneku võtta lisatud otsus vastu.

Ettepanek:

NÕUKOGUS KOKKU TULNUD LIIKMESRIIKIDE VALITSUSTE ESINDAJATE OTSUS,

millega muudetakse 30. mai 2005. aasta otsust 2005/446/EÜ, millega kehtestatakse tähtaeg 9. Euroopa Arengufondi (EAF) vahendite sidumiseks

NÕUKOGUS KOKKU TULNUD EUROOPA ÜHENDUSTE LIIKMESRIIKIDE VALITSUSTE ESINDAJAD, arvestades järgmist:

võttes arvesse Euroopa Ühenduse asutamislepingut,

võttes arvesse komisjoni ettepanekut

võttes arvesse partnerluslepingut ühelt poolt Aafrika, Kariibi mere ja Vaikse ookeani riikide rühma liikmete ja teiselt poolt Euroopa Ühenduse ja selle liikmesriikide vahel, millele on alla kirjutatud Cotonous 23. juunil 2000[5] ning mis on läbi vaadatud Luxembourgis 25. juunil 2005[6] (edaspidi „AKV-EÜ partnerlusleping”),

võttes arvesse nõukogu 27. novembri 2001. aasta otsust ülemeremaade ja –territooriumide assotsieerimise kohta Euroopa Ühendusega[7] (edaspidi „ülemeremaade ja -territooriumide assotsieerimise otsus”), eriti selle artiklit 33a,

võttes arvesse nõukogus kokku tulnud liikmesriikide valitsuste esindajate sisekokkulepet ühenduse abi rahastamise ja haldamise kohta vastavalt AKV-EÜ partnerluslepingu finantsprotokollile[8] (edaspidi „9. EAFi sisekokkulepe”), eriti selle artikli 2 lõiget 4,

võttes arvesse nõukogus kokku tulnud liikmesriikide valitsuste esindajate sisekokkulepet ühenduse abi rahastamise kohta mitmeaastase finantsraamistiku (2008–2013) alusel vastavalt AKV–EÜ partnerluslepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa[9] (edaspidi „10. EAFi sisekokkulepe”),

ning arvestades järgmist:

(1) Nõukogus kokku tulnud liikmesriikide valitsuste esindajate 30. mai 2005. aasta otsusega nr 2005/446/EÜ[10] kehtestatakse kuupäevaks, mille möödumisel komisjoni hallatavaid 9. Euroopa Arengufondi (edaspidi „EAF”) vahendeid, Euroopa Investeerimispanga (edaspidi „EIP”) hallatavaid intressitoetusi ja kõnealuste eraldiste intressist laekunud tulu enam ei seota, 31. detsember 2007.

(2) AKV-EÜ partnerluslepingu Ib lisa (Mitmeaastane finantsraamistik aastateks 2008–2013) punktis 4 on üldreeglist ette nähtud erand nendele pärast 31. detsembrit 2007 kohustustest vabastatud vahenditele ja summadele, mis on järele jäänud 9. EAFi eelsetest EAFidest rahastatud põllumajandussaadustest saadavate eksporditulude stabiliseerimise süsteemist (STABEX), ning nendele summadele ja tagasimaksetele, mis on järele jäänud investeerimisrahastu rahastamiseks eraldatud summadest, välja arvatud nendega seotud intressitoetused.[11]

(3) AKV-EÜ partnerluslepingu Ib lisa punktis 4 sätestatakse ka, et pärast 31. detsembrit 2007 võib vahendeid siduda ELi haldusaparaadi töövõime tagamiseks ning tegevuskulude katmiseks, et toetada käimasolevaid projekte kuni 10. EAFi jõustumiseni.

(4) 10. EAFi jõustumine võib viibida ja toimuda alles pärast 1. jaanuari 2008.

(5) Nõukogus kokku tulnud liikmesriikide valitsuste esindajate 30. mai 2005. aasta otsus nr 2005/446/EÜ ja AKV-EÜ partnerluslepingu Ib lisa punkt 4 tuleb omavahel kooskõlastada.

(6) Vääramatu jõu tõttu lükati 9. EAFis komisjoni vaheläbivaatamise järgse ümberjaotamise otsuse nr K(2007) 3856 (16. august 2007) vastuvõtmise järel kasutada olevatest vahenditest rahastatavate projektide ja programmide kindlaksmääramine kuue kuu võrra edasi nende Vaikse ookeani piirkonnas asuvate Prantsuse ülemeremaade ja –territooriumide puhul, mille suhtes kohaldatakse EÜ asutamislepingu neljandat osa,

ON VASTU VÕTNUD JÄRGMISE OTSUSE:

Ainus artikkel

1) Nõukogus kokku tulnud liikmesriikide valitsuste esindajate otsuse nr 2005/446/EÜ artiklid 1 ja 2 asendatakse järgmisega:

„Artikkel 1

1. Kuupäev, mille möödumisel komisjoni hallatavaid 9. EAFi vahendeid enam ei seota, on 31. detsember 2007; kõnealune kuupäev ei kehti nende kohustustest vabastatud vahendite ja summade kohta, mis on järele jäänud 9. EAFi eelsetest EAFidest rahastatud põllumajandussaadustest saadavate eksporditulude stabiliseerimise süsteemist (STABEX), ning nende vahendite kohta, mis on järele jäänud Vaikse ookeani piirkonnas asuvate Prantsuse ülemeremaade ja –territooriumide ühtsetes programmdokumentides osutatud algatuste rahastamiseks mõeldud 9. EAFi eraldistest. Kõnealust kuupäeva võib vajaduse korral muuta.

2. Pärast 31. detsembrit 2007 kohustustest vabastatud vahendid ja summad, mis on järele jäänud 9. EAFi eelsetest EAFidest rahastatud põllumajandussaadustest saadavate eksporditulude stabiliseerimise süsteemist (STABEX), kantakse üle 10. EAFi ja eraldatakse asjaomaste AKV riikide ning ülemeremaade ja –territooriumide sihtprogrammide rahastamiseks. Kuupäev, mille möödumisel Vaikse ookeani piirkonnas asuvate Prantsuse ülemeremaade ja -territooriumide ühtsetes programmdokumentides osutatud algatuste rahastamiseks mõeldud komisjoni hallatavaid 9. EAFi vahendeid enam kohustustega ei seota, on 30. juuni 2008.

3. Kui 10. EAF jõustub pärast 31. detsembrit 2007, võib 9. EAFi või kõigi varasemate EAFide järelejäänud vahendeid ja kõnealuste EAFide raames rahastatud projektidest vabanenud vahendeid 31. detsembri 2007 ja 10. EAFi jõustumise vahelisel ajavahemikul kasutada üksnes ELi haldusaparaadi töövõime tagamiseks ning tegevuskulude katmiseks, et toetada käimasolevaid projekte kuni 10. EAFi jõustumiseni.

4. EAFi eraldiste intressist laekuvat tulu kasutatakse 9. EAFi sisekokkuleppe artikli 9 kohaselt 9. EAFi vahendite rakendamisest tulenevate kulude katmiseks kuni 10. EAFi jõustumiseni ning pärast seda kasutatakse kõnealust tulu 10. EAFi sisekokkuleppe artikli 6 kohaselt EAFiga seotud toetuskulude katmiseks.

Artikkel 2

(1) Kuupäev, mille möödumisel enam ei seota Euroopa Investeerimispanga (EIP) hallatavaid intressitoetusi, mis võimaldavad eraldada investeerimisrahastu vahendeid soodustingimustel, on 31. detsember 2007 või 10. EAFi jõustumise kuupäev, olenevalt sellest, kumb kuupäev on hilisem. Kõnealust kuupäeva võib vajaduse korral muuta.

(2) EIP hallatava investeerimisrahastu rahastamiseks eraldatud summadest järele jäänud summad ja tagasimaksed, välja arvatud nendega seotud intressitoetused, kantakse üle 10. EAFi ja need eraldatakse endiselt investeerimisrahastule.”

Brüssel, […]

Liikmesriikide valitsuste nimel

eesistuja

[1] EÜT L 317, 15.12.2000, lk 355.

[2] ELT L 156, 18.6.2005, lk 19.

[3] ELT L 247, 9.9.2006, lk 22.

[4] ELT L 247, 9.9.2006, lk 32.

[5] EÜT L 317, 15.12.2000, lk 3.

[6] ELT L 209, 11.8.2005, lk 27.

[7] EÜT L 314, 30.11.2001, lk 1; otsust on muudetud nõukogu 19. märtsi 2007. aasta otsusega 2007/249/EÜ (ELT L 109, 26.4.2007, lk 33).

[8] EÜT L 317, 15.12.2000, lk 355.

[9] ELT L 247, 9.9.2006, lk 32.

[10] ELT L 156, 18.6.2005, lk 19.

[11] Ib lisa sisaldub AKV-EÜ ministrite nõukogu 2. juuni 2006. aasta otsuse nr 1/2006 (ELT L 247, 9.9.2006, lk 22) lisas.